Lipšic, Daniel, poslanec NR SR (2013-09-11):
Moja otázka aj na vás, pán minister, znie, kto riadi túto krajinu? Budem hovoriť o konkrétnom vašom materiáli, ale týka sa aj tohto bodu, lebo ani tu si nie sme istí, kto ten návrh zákona reálne pripravil a kto ho reálne schválil. Pred pár hodinami sme zverejnili listinný dôkaz o tom, že predseda vlády Robert Fico predal túto krajinu oligarchom. Táto krajina možno mala viaceré privatizačné škandály, ale nikdy nebol škandál takého rozmeru, že bolo podozrenie, že niekto privatizoval štát, že v skutočnosti súčasná vláda nevykonáva svoje ústavné kompetencie, rozhoduje sa niekde úplne inde, Slovensko je okupovanou krajinou, krajinou okupovanou finančnými skupinami a máme len kolaborantskú vládu, ktorá vykonáva ich rozhodnutia. Minulý týždeň prebehlo veľa informácií o tom, ako sa má reorganizovať skupina spoločnosti SPP. Teda nepôjdem k meritu veci, k tomu, ako je výhodné pre krajinu si nechať len nelukratívnu časť toho celého konzorcia a nechať lukratívne časti bez akýchkoľvek záväzkov a strát súkromnému investorovi, ktorému ste to reprivatizovali. Ale považujem za škandalózne, aby materiál, na základe ktorého vláda rozhodovala, pripravovala finančná skupina J&T. Pán minister, vy ste teraz reagovali na našu tlačovú konferenciu spôsobom, že to len nejaké tabuľky tam boli pripravené, keď vám potom oznámili, že celý materiál bol pripravený J&T, tak ste už reagovať zjavne nevedeli. SPP reagovalo, že to je asi taká chyba, sa stala, pretože človek, ktorý na tom pracoval, predtým robil pre J&T pred dvomi rokmi a si priniesol spred dvoch rokov ten svoj starý počítač. No a ešte dajme tú o Červenej čiapočke. Kto tomuto uverí? Čo to je za nezmysel? Pán minister, keď som bol na ministerstve vnútra, tak sme riešili korupčný prípad, kedy táto istá finančná skupina sa snažila ovplyvniť vysokých úradníkov rezortu práce, nie je tu pán exminister Mihál, ale on o tom vie, aby zmenili zákon o dôchodkovom sporení tak, aby bol výhodnejší pre ich záujmy. My sme takéto praktiky trestne stíhali. Pre vás dnes robia finančné skupiny materiály do vlády. Keď bol tu v decembri lex Penta, tento materiál o SPP je lex J&T, preto si myslím, že, a možnože to nie je úplne len vaša chyba a vám to proste pristane v rezorte, tieto veci, ale vy ste ich predložili, vy s nimi do parlamentu nakoniec prichádzate. Ja si myslím, že to, čo sa udialo, a táto informácia, tento listinný dôkaz je v princípe pre Slovensko bezpečnostné riziko. Bezpečnostné riziko preto, že dnes sa prvýkrát preukázalo, čo možnože mnohí tušili, mali sme viaceré nahrávky, viaceré originály zmlúv o financovaní SMER-u, ale zatiaľ to tak bolo celkom zľahka, zľahka posunuté nabok. Tu je dôkaz, na internetovej stránke vašej vlády, že materiály reálne na vládu, kľúčové materiály, kľúčové materiály, kde ide o miliardy, nepripravuje vláda, nepripravujú rezorty, pripravujú ju oligarchovia, pripravujú finančné skupiny. To v tejto krajine podľa mojej mienky ešte nikdy nebolo. Môžete zastrašovať novinárov, môžete, aj to robíte, vy nie, úrad vlády, môžete ich vydierať, môžete sa im vyhrážať, ale nakoniec pri takejto megakauze sa nakoniec podľa mojej mienky pravda ukáže. Pán minister, mne je to veľmi ľúto, lebo my sa nepoznáme osobne, ale po tom, čo ste sem priniesli lex Penta a boli ste pod ním podpísaný vy aj premiér Fico, samozrejme, po tom, čo ste na vládu priniesli materiál, ktorý pripravovala finančná skupina J&T, aby si asi navzájom nezávideli, by ste už nemali byť ministrom hospodárstva. A nie je to možnože vaša osobná chyba, lebo tie príkazy asi idú odinakadiaľ a nie sú to vaše slobodné rozhodnutia, ale myslím si, že, že ten pohár vody už dávno, dávno pretiekol. Myslím si, že minimálna vec, čo by mala byť po takejto informácií urobená, je okamžité stopnutie týchto nehoráznych transakcií v SPP v prospech konkrétnej finančnej skupiny. Toto je to úplné prvé. My sme zvolali bezpečnostný výbor, lebo to vyvoláva aj bezpečnostné riziká ohľadne toho, kto reálne túto krajinu ovláda. Myslíme si, že to nie ste ani vy, a nie je to v tomto okamihu ani predseda vlády, ale sú to finančné skupiny, ktoré sa dohodli na vytvorení SMER-u a dnes si z toho berú úroky. A dnes tento konkrétny dôkaz o tom, že materiál k stratégii vytunelovaného SPP pripravila finančná skupina J&T, je nezvratný. Môžete akékoľvek teórie si k tomu vymyslieť, o starom počítači od J&T, ktorý sa dostal náhodou na SPP, tam ho presťahovali, tomu dnes podľa mojej mienky nikto a pevne verím, že ani vaši voliči, neuveria. Preto vás chcem požiadať, pán minister, aby ste ako prvý krok minimálne, aj keď to nie je vo vašej moci, ja viem, navrhli vláde túto škandalóznu transakciu, tento podvod roka na občanoch, keď sa preukázalo, kto je za ním, aby ste ho hneď zastavili. To je to minimálne, čo je podľa mojej mienky možné urobiť v prospech občanov tejto krajiny. Ďakujem veľmi pekne.